Familielede sterf op pad na troueDie ongelukstoneel op die N2. (Foto: Twitter/ Arrive Alive) Ambulansdienste van KwaZulu-Natal het Donderdag gereageer op oproepe oor ŉ ongeluk op die N2 naby Mposa in KwaZulu-Natal. Die ongeluk tussen ŉ vragmotor, ŉ bakkie en sportnutsvoertuig het net ná 06:00 plaasgevind. Vyf mense is op die ongelukstoneel dood verklaar. Nog drie mense is kritiek beseer en nog een het ernstige beserings opgedoen. “Die pasiënte is op die toneel behandel voordat hulle na ŉ hospitaal vervoer is,” volgens ŉ woordvoerder van Arrive Alive. Die ongelukstoneel op die N2. (Foto: Twitter/ Arrive Alive) Volgens Times Live was vier van die oorledenes lede van dieselfde familie wat op pad was na ŉ troue toe die ongeluk plaasgevind het. ŉ Ooggetuie het aan dié nuusdiens gesê die bestuurder van ŉ bakkie het beheer oor sy voertuig verloor en voor ŉ vragmotor ingery. “Die vragmotor het uitgeswaai en ŉ sportnutsvoertuig, waarin die vyf lede van een familie gery het, getref.” Een van die kritiek beseerdes is die enigste oorlewende insittende van die sportnutsvoertuig. Volgens die padverkeersbestuurskorporasie (RTMC) is die pad in albei rigtings vir verkeer gesluit.